Birthe Rønn Hornbech (V), 2003-01-23:
Verden bliver mindre og mindre.
Det samme kan desværre ikke siges om kriminaliteten.
Ved lettere samkvem over landegrænser og stadig flere menneskers muligheder for at rejse fra den ene ende af verden til den anden er det nødvendigt, at landene i stadig stigende grad udbygger det internationale politisamarbejde.
Udgangspunktet er naturligvis, at det er dansk politi, der efterforsker forbrydelser begået i Danmark.
Det formaliserede samarbejde internationalt er en støttefunktion for de enkelte landes politi, og samarbejdet gør det lettere at kommunikere mellem landenes politi.
Samarbejdet gør det lettere for det enkelte land hurtigere at få oplysninger fra andre lande i kampen mod kriminaliteten.
Men det er jo også værd at huske, at en vigtig del af politiarbejdet rent faktisk består i at hjælpe danske statsborgere, der har været udsat for f.eks. ulykker i udlandet, og bistå deres pårørende her i landet med oplysninger.
Også her er samarbejdet en utrolig vigtig funktion for hurtigt at få oplysninger frem.
I Venstre er vi meget optaget af, at dansk politi med respekt for retssikkerheden og grundliggende danske retsprincipper får stadig bedre værktøjer til at bekæmpe ikke mindst den stigende internationale og organiserede kriminalitet.
Vi mener, det er vigtigt, at Danmark yder sit bidrag til at bistå andre lande med oplysninger, der kan effektivisere den internationale kriminalitetsbekæmpelse og anden kriminalitet i andre lande.
Danmark har altid været i front i samarbejdet først og fremmest i det nordiske og siden i EU, ligesom dansk politi med undervisning har bistået med at videregive vor viden og erfaring om, hvordan et politi skal fungere i en moderne retsstat.
Vi har i en masse år haft forbindelsesofficerer i fjerne lande.
Først var det vel narkobekæmpelsen, men senere også på andre vitale områder, hvor kriminaliteten strækker sig langt ud over danske, nordiske og europæiske landegrænser.
Vi har i generationer været med i Interpol-samarbejdet, og vi deltager i alle de fora, hvor politi og anklagemyndighed mødes i international sammenhæng.
Vi skal naturligvis stadig videre i dette internationale arbejde, men vi skal også som gammel retsstat være dem, der bestandig sikrer, at borgerne ikke udsættes for ubeføjede indgreb og overvågning.
Det er en selvfølge, at personer i Danmark retsforfølges efter dansk lov og intet andet.
Jeg skal ikke komme med en længere beskrivelse af de mange samarbejdsrelationer, som Danmark i stigende grad er en del af.
Jeg henviser til justitsministerens besvarelse.
Da politisamarbejdet og de beføjelser, som vi lovgiver om og giver politiet, er lakmusprøven på, hvordan et retssamfund fungerer, både så forbrydelser kan efterforskes og opklares og på en måde, så selv den værste forbryder får en fair rettergang og lovlydige borgere ikke forfølges og overvåges, er det naturligt, at Folketinget følger udviklingen på dette område nøje.
Det internationale politisamarbejde er også en sag, der naturligt har en stor folkelig bevågenhed.
Vi er derfor meget enige med forespørgerne i, at det er en god idé, at Folketinget løbende orienteres om udviklingen. Vi kan derfor stemme for det forslag til vedtagelse, som fru Elisabeth Arnold oplæste, og som vi er medforslagsstiller af.